arnastofnun/IGC-2024 huggingface dataset:
Alþjóðleg fjármálamiðstöð á Íslandi Þingsályktunartillaga - þingskjal nr. 425

1991–92. – 1061 ár frá stofnun Alþingis.

115. löggjafarþing. – 249 . mál.

425. Tillaga til þingsályktunar um alþjóðlega fjármálamiðstöð á Íslandi.

Flm.: Páll Pétursson, Finnur Ingólfsson.

Alþingi ályktar að kjósa nefnd sjö manna til þess að kanna hvort raunhæfir möguleikar séu á að koma upp alþjóðlegri fjármálamiðstöð á Íslandi.

Nefndin kýs formann úr sínum hópi og skilar skýrslu til Alþingis fyrir árslok 1992.

Greinargerð.

Lega Íslands kann að bjóða upp á ákveðna möguleika á því að koma hér upp alþjóðlegri kauphöll. Á Íslandi er fjármálastofnunum lokað síðar að deginum en í öðrum löndum Evrópu. Héðan væri unnt að gera viðskipti vestan hafs síðdegis eftir að hliðstæðum stofnunum hefur verið lokað í þeim löndum er liggja á austlægari breiddargráðum og hér eru stofnanir opnaðar fyrr að morgninum en í Ameríku. Með aukinni fjarskiptatækni býður lega landsins e.t.v. upp á möguleika til alþjóðlegra fjármálaviðskipta sem aðrir hafa ekki.

Íslendingum er mjög mikilvægt að standa bæði vörð um stjórnarfarslegt og efnahagslegt sjálfstæði sitt og vera sjálfbjarga í landi sínu. Þess vegna er okkur nauðsyn á að starfrækja hér fjölbreytt atvinnulíf.

Flutningsmenn telja að starfsemi sú, er hér er lagt til að könnuð verði, gæti stuðlað að því að skjóta nýrri stoð undir efnahagslíf landsmanna. Ástæða er til þess að leggja áherslu á mikilvægi þess að sú starfsemi, er hér um ræðir, yrði að vera undir stjórn Íslendinga og virkum yfirráðum og hlíta íslenskum lögkjörum.
Fráveitumál sveitarfélaga Breytingartillaga - þingskjal nr. 459

1991–92. – 1061 ár frá stofnun Alþingis.

115. löggjafarþing. – 180 . mál.

459. Breytingartillaga við till. til þál. um fráveitumál sveitarfélaga.

Frá umhverfisnefnd.

Tillgr. orðist svo:

Alþingi ályktar að fela umhverfisráðherra að hraða úttekt á ástandi fráveitumála sveitarfélaga. Kannað verði hvaða íslensk tækniþekking og útbúnaður er fyrirliggjandi varðandi skolphreinsun, metinn kostnaður við úrbætur og hvernig auðvelda megi sveitarfélögum að standa undir honum. Áhersla verði lögð á úrbætur sem leysi fráveitumál byggðanna til frambúðar frá sjónarhóli umhverfisverndar.
Fréttaflutningur af slysförum Þingsályktunartillaga - þingskjal nr. 464

1991–92. – 1061 ár frá stofnun Alþingis.

115. löggjafarþing. – 277 . mál.

464. Tillaga til þingsályktunar um fréttaflutning og upplýsingaskyldu um slysfarir og harmraunir fólks.

Flm.: Gunnlaugur Stefánsson.

Alþingi ályktar að fela dómsmálaráðherra að skipa nefnd til þess að móta starfsreglur um fréttaflutning og upplýsingaskyldu stofnana um slysfarir og harmraunir fólks.

Greinargerð.

Tilgangur þessarar tillögu er að koma á fót samráðsvettvangi þeirra aðila og stofnana sem næst koma upplýsingamiðlun af slysförum og harmraunum fólks. Mikilvægt er að samræmdar viðmiðunarreglur eða leiðbeiningar geti ríkt við slíkar aðstæður er taki mið af mannhelgi, virðingu og hluttekningu en um leið af nauðsynlegri upplýsingaskyldu svo að ekki verði vegið að fjölmiðlafrelsi í landinu.

Fréttaflutningur af slysförum og harmraunum fólks er vandmeðfarið og viðkvæmt mál. Íslenskir fjölmiðlar hafa í áranna rás leitast við að fjalla um slík mál af tillitssemi og varkárni. Þó má greina þá þróun að ágengni fjölmiðla gagnvart einstaklingum sem hlut eiga að máli, björgunarsveitum að störfum og öðrum viðkomandi aðilum verði æ meiri og óvægnari. Aukin samkeppni fjölmiðla um fréttaöflun af atburðum og málavöxtum getur orðið til þess að misbjóða mannvirðingu og siðrænum gildum. Hér er ekki verið að leggja til lagasetningu né opinbera reglugerð heldur að þeir aðilar og stofnanir, sem nærri aðstæðum koma, geti sameinast um samræmdar starfsreglur. Þá er einnig mikilvægt að greina betur upplýsingaskyldu viðkomandi stofnana, samtaka og starfsstétta gagnvart fjölmiðlum.

Í tillögunni er lagt til að dómsmálaráðherra sjái um skipan slíkrar nefndar er lagt gæti grundvöll að samráðsvettvangi og styrkt og eflt gagnkvæman trúnað og skilning viðkomandi aðila og stofnana. Í starfi nefndarinnar er eðlilegt að hafa náið samráð m.a. við eftirtalda aðila: Slysavarna- og björgunarsveitir, Blaðamannafélag Íslands, Prestafélag Íslands, Lögreglufélag Íslands, Rannsóknastofnun Háskólans í siðfræði, Samtökin um sorg og sorgarviðbrögð, Læknafélag Íslands og barnaverndarráð Íslands.
Veiðiheimildir í lögsögu annarra ríkja Þingsályktunartillaga - þingskjal nr. 477

1991–92. – 1061 ár frá stofnun Alþingis.

115. löggjafarþing. – 285 . mál.

477. Tillaga til þingsályktunar um veiðiheimildir í lögsögu annarra ríkja.

Flm.: Össur Skarphéðinsson, Gunnlaugur Stefánsson.

Alþingi ályktar að fela ríkisstjórninni að kanna möguleika Íslendinga á veiðiheimildum í fiskveiðilögsögu annarra ríkja, einkum þeirra sem eiga lögsögu í Barentshafi, auk annarra þjóða í Rússneska sambandslýðveldinu, Suður-Ameríku, Asíu og Afríku.

Greinargerð.

Mælingar vísindamanna á ástandi fiskstofna í Barentshafi benda til að þorskstofnar í hafinu séu á örri uppleið og gert er ráð fyrir að veiðiheimildir margfaldist á þessum áratug.

Nú þegar hafa bæði Færeyingar og Grænlendingar náð samningum um heimildir til þorskveiða í Barentshafi. Ljóst er af mælingum á ástandi stofna við Ísland að illa horfir um viðgang þorsks í íslenskri fiskveiðilögsögu á allra næstu árum. Með hliðsjón af því er rökrétt að Íslendingar leiti hófanna um heimildir til veiða á þorski í Barentshafi og feti þannig í fótspor granna okkar.

Jafnframt er ljóst að miklir vannýttir fiskstofnar eru fyrir ströndum margra ríkja í Suður-Ameríku, Afríku og Asíu, auk ríkja sem áður tilheyrðu Sovétríkjunum. Til skamms tíma hefur erlendum þjóðum að langmestu leyti verið meinað að veiða í landhelgi þessara ríkja. Á síðustu árum hafa hins vegar viðhorf til veiða erlendra aðila breyst þar verulega. Ráðamenn þeirra gera sér í vaxandi mæli grein fyrir að með því að heimila erlendum þjóðum veiðar, annaðhvort gegn gjaldi eða gegn því að aflinn verði lagður upp í viðkomandi landi, er verið að flytja inn atvinnu, fjármagn og dýrmæta tækniþekkingu. Til dæmis um þetta má nefna lönd á borð við Kólumbíu í Suður-Ameríku, Angóla og Namibíu í Afríku, Burma og Óman í Asíu og Kamtsjatka í Rússneska sambandslýðveldinu. Í flestum þessum löndum eru nú útgerðarfyrirtæki frá Norður-Evrópu að leita hófanna með veiðiheimildir.

Hér á landi er þróun í útgerð með þeim hætti að veiðiheimildir safnast á færri skip en áður. Sífellt fleiri skip, sem ekki hafa neinar heimildir til veiða, falla til af þeim sökum. Markaður fyrir þau er nær enginn. Það þjónar því augljóslega hagsmunum íslensku þjóðarinnar ef í öðrum heimsálfum er hægt að finna þeim hlutverk sem skila tekjum heim.

Enn fremur er líklegt að í kjölfar sigldi sala á alhliða tækniþekkingu úr íslenskum sjávarútvegi. Þannig væri enn frekar stuðlað að því að nýta innlend tæki og þekkingu til að afla okkur gjaldeyris.

Rétt er að minna á að með þjóðum þriðja heimsins njóta Íslendingar víða mikillar vildar og sjávarútvegur okkar er þar talinn eftirbreytni verður. Að líkindum mundi okkur því ekki ganga verr en öðrum þjóðum að afla þar veiðiheimilda. Jafnframt mundi sala til þjóða þriðja heimsins á þekkingu okkar á veiðum og vinnslu ekki aðeins skapa Íslendingum tekjur heldur líka efla atvinnu með viðkomandi þjóðum, stuðla þar að uppbyggingu innlends sjávarútvegs og þar með efla sjálfshjálp og verðmætasköpun.
Gæðamál og sala fersks fisks Nefndarálit - þingskjal nr. 478

1991–92. – 1061 ár frá stofnun Alþingis.

115. löggjafarþing. – 33 . mál.

478. Nefndarálit um till. til þál. um gæðamál og sölumeðferð á ferskum fiski.

Frá sjávarútvegsnefnd.

Nefndin hefur fjallað um tillöguna og fengið umsagnir frá Farmanna- og fiskimannasambandi Íslands, Fiskifélagi Íslands, Landssambandi íslenskra útvegsmanna, Ríkismati sjávarafurða, Samtökum fiskvinnslustöðva, Sjómannasambandi Íslands og Sölumiðstöð hraðfrystihúsanna.

Í tillögunni er hreyft mikilsverðu og vandasömu máli sem þörf er á að athuga vegna þess samdráttar sem nú er í fiskveiðum. Finna þarf allar leiðir til þess nýta hráefnið og gera afla sem verðmætastan.

Sjávarútvegsnefnd telur rétt að mál þetta verði tekið til ítarlegrar skoðunar í tengslum við endurskoðun á stefnu í sjávarútvegsmálum sem á að ljúka fyrir árslok 1992. Í trausti þess er lagt til að málinu verði vísað til ríkisstjórnarinnar.

Anna Ólafsdóttir Björnsson, fulltrúi Samtaka um kvennalista, hefur setið fundi nefndarinnar sem áheyrnarfulltrúi og er hún samþykk áliti nefndarinnar. Árni R. Árnason og Guðmundur Hallvarðsson voru fjarstaddir afgreiðslu málsins. Magnús Jónsson sat fund nefndarinnar þegar málið var afgreitt í stað Össurar Skarphéðinssonar skv. 3. mgr. 17. gr. þingskapa.

Alþingi, 26. febr. 1992.

Matthías Bjarnason,

Halldór Ásgrímsson.

Jóhann Ársælsson.

form., frsm.

Magnús Jónsson.

Stefán Guðmundsson.

Steingrímur J. Sigfússon.

Vilhjálmur Egilsson.
Útfærsla togveiðilandhelginnar Nefndarálit - þingskjal nr. 479

1991–92. – 1061 ár frá stofnun Alþingis.

115. löggjafarþing. – 117 . mál.

479. Nefndarálit um till. til þál. um útfærslu togveiðilandhelginnar.

Frá sjávarútvegsnefnd.

Nefndin hefur fjallað um tillöguna. Umsagnir bárust frá Alþýðusambandi Íslands, Farmanna- og fiskimannasambandi Íslands, Fiskifélagi Íslands, Landssambandi íslenskra útvegsmanna, Landssambandi smábátaeigenda, Sjómannasambandi Íslands og Vélstjórafélagi Íslands.

Í greinargerð með tillögunni kemur fram að nauðsynlegt sé að kanna hvort þjóðhagslegur ávinningur sé af útfærslu togveiðilandhelginnar.

Alþingi samþykkti árið 1976 lög um veiðar í fiskveiðilandhelgi Íslands, nr. 81/1976, en nú hefur komið í ljós að fyllsta þörf er á því að endurskoða þau lög með tilliti til togveiðiheimilda. Í ljósi þess beinir sjávarútvegsnefnd því til sjávarútvegsráðherra að hann láti vinna að endurskoðun fyrrnefndrar löggjafar svo fljótt sem verða má.

Með tilliti til þess að slík endurskoðun verði framkvæmd leggur nefndin til að tillögunni verði vísað til ríkisstjórnarinnar.

Anna Ólafsdóttir Björnsson, fulltrúi Samtaka um kvennalista, hefur setið fundi nefndarinnar sem áheyrnarfulltrúi og er hún samþykk áliti nefndarinnar. Árni R. Árnason og Guðmundur Hallvarðsson voru fjarstaddir afgreiðslu málsins. Magnús Jónsson sat fund nefndarinnar þegar málið var afgreitt í stað Össurar Skarphéðinssonar skv. 3. mgr. 17. gr. þingskapa.

Alþingi, 26. febr. 1992.

Matthías Bjarnason,

Halldór Ásgrímsson.

Jóhann Ársælsson.

form., frsm.

Magnús Jónsson.

Stefán Guðmundsson.

Steingrímur J. Sigfússon.

Vilhjálmur Egilsson.
Þorskeldi Nefndarálit - þingskjal nr. 480

1991–92. – 1061 ár frá stofnun Alþingis.

115. löggjafarþing. – 83 . mál.

480. Nefndarálit um till. til þál. um þorskeldi.

Frá sjávarútvegsnefnd.

Nefndin hefur fjallað um tillöguna og er sammála um að þar sé tekið á mikilvægu máli sem nauðsynlegt er að gefa gaum.

Eldi á seiðum laxfiska hefur verið stundað hér á landi áratugum saman og með góðum árangri. Matfiskeldi til útflutnings hófst svo um miðbik síðasta áratugar. Erlendis hefur tilraunaeldi verið hafið síðustu árin á fjölmörgum tegundum fiska, hryggleysingja og þörunga og í kjölfarið hefur kviknað áhugi hér á landi á eldi annarra tegunda en laxfiska eingöngu. Þannig hófst lúðueldi á tilraunastigi á Akureyri og Reykjanesi síðla síðasta áratugar. Tilraunir með krækling í Hvalfirði skiluðu mjög góðum árangri og hafnar eru tilraunir með ræktun hörpudisks í Breiðafirði. Enn má nefna að kannanir hafa verið gerðar á eldi hryggleysingjans sæeyra í heitu vatni og nú eru fyrirhugaðar tilraunir með eldi annarra heitsjávartegunda á Íslandi.

Ísland á aðild að samnorrænu verkefni um hafbeit á þorski en tilraunir með þorskeldi í Noregi og Danmörku þykja lofa góðu. Því telja nú margir vænlegt að hefja tilraunir með eldi á þorski hér á landi. Á nokkrum stöðum á landinu eru fiskeldisfyrirtæki sem hafa hætt starfsemi og ef til vill er möguleiki á að nýta þá aðstöðu sem þau fyrirtæki hafa skilið eftir sig. Mundi sú nýting e.t.v. geta orðið framlag þeirra opinberu sjóða sem aðstöðuna eiga.

Í ljósi þess sem að ofan greinir og aðhafst hefur verið og í trausti þess að möguleikar á eldi þorsks og annarra sjávarfiska verði kannaðir áfram leggur nefndin til að tillögunni verði vísað til ríkisstjórnarinnar.

Anna Ólafsdóttir Björnsson, fulltrúi Samtaka um kvennalista, hefur setið fundi nefndarinnar sem áheyrnarfulltrúi og er hún samþykk áliti nefndarinnar. Árni R. Árnason og Guðmundur Hallvarðsson voru fjarstaddir afgreiðslu málsins. Magnús Jónsson sat fund nefndarinnar þegar málið var afgreitt í stað Össurar Skarphéðinssonar.

Alþingi, 26. febr. 1992.

Matthías Bjarnason,

Halldór Ásgrímsson.

Jóhann Ársælsson.

form., frsm.

Magnús Jónsson.

Stefán Guðmundsson.

Steingrímur J. Sigfússon.

Vilhjálmur Egilsson.
Yfirtökutilboð Nefndarálit - þingskjal nr. 495

1991–92. – 1061 ár frá stofnun Alþingis.

115. löggjafarþing. – 66 . mál.

495. Nefndarálit um till. til þál. um yfirtökutilboð og önnur almenn tilboð í hlutafélög.

Frá efnahags- og viðskiptanefnd.

Nefndin hefur fjallað um frumvarpið og fékk á sinn fund Eirík Guðnason aðstoðarseðlabankastjóra og Þorkel Sigurlaugsson frá Eimskipum hf.

Nefndin leggur til að tillagan verði samþykkt.

Guðmundur Stefánsson tók þátt í afgreiðslu málsins í stað Halldórs Ásgrímssonar og Magnús Jónsson í stað Rannveigar Guðmundsdóttur.

Alþingi, 4. mars 1992.

Matthías Bjarnason,

Vilhjálmur Egilsson,

Steingrímur J. Sigfússon.

form.

frsm.

Kristín Ástgeirsdóttir.

Ingi Björn Albertsson.

Sólveig Pétursdóttir.

Magnús Jónsson.

Jóhannes Geir Sigurgeirsson.

Guðmundur Stefánsson.
Jarðgöng milli Fáskrúðsfjarðar og Reyðarfjarðar Þingsályktunartillaga - þingskjal nr. 497

1991–92. – 1061 ár frá stofnun Alþingis.

115. löggjafarþing. – 292 . mál.

497. Tillaga til þingsályktunar um könnun á gerð jarðganga á milli Fáskrúðsfjarðar og Reyðarfjarðar.

Flm.: Hrafnkell A. Jónsson, Jón Kristjánsson.

Alþingi ályktar að fela samgönguráðherra að láta fara fram könnun á hagkvæmni þess að gerð verði jarðgöng á milli Fáskrúðsfjarðar og Reyðarfjarðar. Við það verði miðað að jarðgöngin verði þáttur í gerð hringvegarins.

Greinargerð.

Uppbygging vegakerfis landsins er sú byggðastefna sem líklegust er til að skila árangri. Á síðustu mánuðum hefur ríkisvaldið lagt nýjar áherslur í byggðamálum. Í því samhengi er mjög nauðsynlegt að ekki sé eingöngu bent á það sem miður hefur farið heldur sé jafnframt bent á nýjar leiðir til þess að treysta byggð. Flutningur þingsályktunartillögunnar miðar að því að fundin verði hagkvæm lausn við uppbyggingu hringvegarins, lausn sem jafnframt gæti treyst byggð á Mið-Austurlandi.

Áætlað er að með gerð jarðganga megi stytta vegalengd á milli Reyðarfjarðar og Fáskrúðsfjarðar um u.þ.b. 32 km þannig að eftir styttinguna yrði hún um 20 km. Þessi leið er nú 52 km.

Við þessa framkvæmd mundu skapast gjörbreytt búsetuskilyrði á þessu svæði. Jarðgöng mundu tengja í eitt atvinnu- og þjónustusvæði sex sveitarfélög sem höfðu 1. desember 1991 3.323 íbúa:

Eskifjörður

1.038

Reyðarfjörður

746

Búðahreppur

757

Fáskrúðsfjarðarhreppur

92

Stöðvarhreppur

340

Breiðdalshreppur

350

Öll samvinna sveitarfélaga á þessu svæði mundi taka miklum stakkaskiptum og þjónusta ríkisins á öllum sviðum hefði möguleika á að verða betri og ódýrari.

Þegar rætt er um uppbyggingu hringvegarins á þessu svæði hefur lengst af verið rætt um tvær leiðir: annars vegar lagningu vegarins með ströndinni fyrir ystu nes og inn í fjarðarbotna. Þessi leið hefur þá annmarka að vera verulega lengri en jarðgangaleiðin og skapar ekki þá möguleika sem stytting leiðarinnar gerir. Hin leiðin, sem helst er rætt um, er uppbygging vegar yfir Breiðdalsheiði. Þar er á sá annmarki helstur að það þarf að leggja veginn yfir fjallveg, auk þess sem byggðirnar norðan Breiðdals verða afskiptar.

Á síðustu vikum hefur verið rætt nokkuð um þriðju leiðina sem er lagning vegar upp úr Berufirði og yfir Öxi. Hér er vissulega um að ræða umtalsverða styttingu hringvegarins sem hins vegar mundi nýtast illa fyrir þá sem búa norðan Berufjarðar, auk þess sem um fjallveg er að fara.

Hér ber allt að sama brunni. Það verður að taka gerð jarðganga á milli Fáskrúðsfjarðar og Reyðarfjarðar inn í myndina þegar línurnar verða lagðar um uppbyggingu hringvegarins. Það fellur að þeim hugmyndum sem eru uppi um skynsamlega byggðastefnu.
Rannsókn á umfangi skattsvika Þingsályktunartillaga - þingskjal nr. 514

1991–92. – 1061 ár frá stofnun Alþingis.

115. löggjafarþing. – 309 . mál.

514. Tillaga til þingsályktunar um rannsókn á umfangi skattsvika.

Flm.: Pétur Sigurðsson.

Alþingi ályktar að fela ríkisstjórninni að láta nú þegar kanna í samvinnu við skattyfirvöld:

hvert umfang skattsvika hér á landi sé miðað við upplýsingar um þjóðartekjur í þjóðhagsreikningum og framtaldar tekjur í skattframtölum,

umfang virðisaukaskattssvika og hvaða áhrif undanþágur, sem veittar hafa verið, hafa á tekjur ríkissjóðs af skatti þessum og hvort þær séu misnotaðar.

Niðurstöður skulu liggja fyrir Alþingi eigi síðar en 1. október 1992.

Greinargerð.

Á Alþingi í maí 1984 var samþykkt áþekk þingsályktunartillaga. Þáverandi fjármálaráðherra, Albert Guðmundsson, skipaði síðan á haustdögum það ár vinnuhóp til að vinna þetta verkefni og lagði hópurinn fram skýrslu yfir störf sín og niðurstöður á 108. löggjafarþingi 1985–1986. Starfshópurinn komst að þeirri niðurstöðu að hér á landi ættu sér stað víðtæk skattsvik og ekki síst með undanskoti á söluskattsinnheimtu. Áætlað var að þannig yrði ríkissjóður af umtalsverðum tekjum sem stolið væri m.a. af þeim sem lögin gerðu ráð fyrir að væru innheimtuaðilar ríkissjóðs. Talið var að þarna væri um að ræða yfir 20 milljarða króna á verðlagi í dag.

Nú þegar virðisaukaskattur, sem leysti hið hripleka söluskattskerfi af hólmi, hefur verið við lýði síðan 1. janúar 1990 er nauðsynlegt að gera nákvæma könnun á því hvort sú skilvirkni, sem virðisaukaskattinum átti að fylgja, hafi orðið sem skyldi. Einnig hafa reglur um tekjuskattsframtöl og reikningsuppgjör fyrirtækja tekið nokkrum breytingum á síðustu árum sem áttu að einfalda eftirlit skattyfirvalda með hvers konar fjármagnsumsvifum fyrirtækja og einstaklinga.

Þar sem stór hluti af fjárþörf í sameiginlegan sjóð landsmanna er borinn uppi af þessari skattlagningu er mjög brýnt að kanna hvort eðlileg skil séu jafnan gerð og rétt fram talið til skatts. Þess vegna er þessi þingsályktunartillaga fram borin og óskað eftir skjótum viðbrögðum.
Fráveitumál sveitarfélaga Þingsályktun - þingskjal nr. 535

115. löggjafarþing 1991–1992.

Nr. 4/115.

Þskj. 535 - 180. mál.

Þingsályktun um fráveitumál sveitarfélaga.

Alþingi ályktar að fela umhverfisráðherra að hraða úttekt á ástandi fráveitumála sveitarfélaga. Kannað verði hvaða íslensk tækniþekking og útbúnaður er fyrirliggjandi varðandi skolphreinsun, metinn kostnaður við úrbætur og hvernig auðvelda megi sveitarfélögum að standa undir honum. Áhersla verði lögð á úrbætur sem leysi fráveitumál byggðanna til frambúðar frá sjónarhóli umhverfisverndar.

Samþykkt á Alþingi 10. mars 1992.
Tvísköttun af lífeyrisgreiðslum Þingsályktunartillaga - þingskjal nr. 544

1991–92. – 1061 ár frá stofnun Alþingis.

115. löggjafarþing. – 337 . mál.

544. Tillaga til þingsályktunar um afnám tvísköttunar af lífeyrisgreiðslum.

Flm.: Hrafnkell A. Jónsson, Guðmundur Hallvarðsson.

Alþingi ályktar að fela fjármálaráðherra að leggja fyrir Alþingi frumvarp til laga um breytingu á lögum nr. 75/1981, um tekjuskatt og eignarskatt, sem leiði til afnáms tvísköttunar af lífeyrisgreiðslum og jafnræðis í skattalegri meðferð vaxtahluta lífeyrisins.

Greinargerð.

Þegar staðgreiðslu skatta var komið á var um leið tekin upp tvísköttun lífeyrisgreiðslna. Þær höfðu áður verið undanþegnar tekjuskatti. Eftir breytinguna var tekjuskattur lagður á þær tekjur sem launþegi greiddi sem iðgjald í lífeyrissjóð (4%) og síðan er lífeyririnn skattlagður á nýjan leik þegar hann er greiddur út. Eins kom upp skattaleg mismunun hvað varðar ávöxtun launþegahluta lífeyrisiðgjaldsins þar sem tekinn er tekjuskattur af lífeyrisgreiðslunum á sama tíma og ávöxtun annars sparifjár er skattfrjáls. Hér er um óviðunandi ástand að ræða. Tvísköttun tekna af þessu tagi er óþolandi og sömuleiðis mismunun í skattlagningu fjármagnstekna með þeim hætti sem hér er bent á.

Það skal áréttað að hér er eingöngu farið fram á breytta skattalega meðferð iðgjaldshluta launþega í lífeyrissjóði.

Á 113. löggjafarþingi var samþykkt tillaga frá Guðmundi H. Garðarssyni svohljóðandi:

„Alþingi ályktar að fela fjármálaráðherra að gera könnun á skattalegri meðferð lífeyrissparnaðar og undirbúa nauðsynlegar lagabreytingar til að slíkur sparnaður njóti ekki lakari kjara en annar sparnaður í landinu.“

Í greinargerð með þingsályktunartillögu Guðmundar H. Garðarssonar er vakin athygli á margsköttun iðgjalda sjóðfélaga til lífeyrissjóðanna. Iðgjaldið er skattlagt sem tekjur þegar launþeginn vinnur til þeirra, í annað skiptið þegar lífeyrir er greiddur til sjóðfélaga og síðan má segja að þessar tekjur séu skattlagðar í þriðja sinn þegar þær valda skerðingu á tekjutryggingu frá Tryggingastofnun ríkisins.
Yfirtökutilboð Þingsályktun - þingskjal nr. 610

115. löggjafarþing 1991–1992.

Nr. 5/115.

Þskj. 610 - 66. mál.

Þingsályktun um yfirtökutilboð og önnur almenn tilboð í hlutafélög.

Alþingi ályktar að fela viðskiptaráðherra að undirbúa nú þegar löggjöf um yfirtökutilboð og önnur almenn tilboð í hlutafélög til þess að vernda félagsmenn og aðra sem hagsmuna eiga að gæta. Leggja skal fram frumvarp um þetta efni fyrir 116. löggjafarþing svo að ný lög um þetta efni geti tekið gildi eigi síðar en 1. janúar 1993.

Samþykkt á Alþingi 19. mars 1992.
Verðlagning á raforku Þingsályktunartillaga - þingskjal nr. 615

1991–92. – 1061 ár frá stofnun Alþingis.

115. löggjafarþing. – 379 . mál.

615. Tillaga til þingsályktunar um verðlagningu á raforku.

Flm.: Sturla Böðvarsson, Guðjón Guðmundsson.

Alþingi ályktar að fela iðnaðarráðherra að láta fara fram athugun á verðlagningu á raforku til almenningsrafveitna.

Greinargerð.

Á undanförnum árum hefur raforka stöðugt orðið stærri þáttur í útgjöldum fyrirtækja jafnt sem heimila. Það er því mikilvægt að verðlagning á raforku lúti reglum sem eru sanngjarnar gagnvart notendum jafnframt því sem þær tryggja eðlilega endurgreiðslu til Landsvirkjunar vegna virkjana.

Verðlagning Landsvirkjunar hefur sætt nokkurri gagnrýni og hafa forsvarsmenn almenningsveitna, sem kaupa raforku af Landsvirkjun, leitað eftir samningum um hámarksverð er lækki í þrepum fram til aldamóta að tilteknu marki.

Ekki hafa náðst samningar og er því eðlilegt að Alþingi álykti um að iðnaðarráðherra beiti sér fyrir athugun og verðlagningu á raforku og hlutist til um að samningar náist.

Með greinargerð fylgja bréf sem gengið hafa milli fyrsta flutningsmanns og Rafmagnsveitna ríkisins.

Fylgiskjal I.

Bréf Sturlu Böðvarssonar til stjórnar Rarik.

Á fundum þingmanna Vesturlandskjördæmis, sem haldnir voru 19.–24. sept. sl., komu fram eindregnar óskir og kröfur um lækkun rafmagnsverðs. Í þeirri umræðu kom m.a. fram hörð gagnrýni vegna verðlagningar Landsvirkjunar á þeirri orku sem Rarik kaupir og endurselur notendum.

Hér með er óskað eftir áliti stjórnar Rarik á því hvort mögulegt sé að ná betri samningi við Landsvirkjun og/eða leiðrétta „óeðlilega“ verðlagningu orkunnar frá Landsvirkjun.

Undirritaður mun gera þingmönnum kjördæmisins og sveitarstjórnarmönnum grein fyrir væntanlegu svari stjórnar Rarik.

Virðingarfyllst,

Sturla Böðvarsson.

Fylgiskjal II.

Repró í Gutenberg.